
Αξιότιμο Υπουργό Υγείας & Κοινωνικής Αλληλεγγύης
Kύριο Άδωνι Γεωργιάδη 
Αριστοτέλους 17 – Αθήνα
Αθήνα, 28 Ιουνίου 2013 

Αρ. Πρωτ.: 13-277
Αξιότιμε κύριε Υπουργέ,

Ο Σύνδεσμος Ελλήνων Προμηθευτών Επιστημών και Υγείας, επί τη αναλήψει των νέων καθηκόντων σας, εύχεται κάθε επιτυχία στο δύσκολο έργο που αναλαμβάνετε.  

Με την ευκαιρία αυτή, θα θέλαμε να σας ενημερώσουμε ότι ο Σύνδεσμός μας είναι ο μεγαλύτερος και παλαιότερος πανελλαδικός Σύνδεσμος των εταιριών, που διακινούν Επιστημονικά και Ιατροτεχνολογικά προϊόντα (δηλαδή κάθε είδους υγειονομικό υλικό πλην φαρμάκων) στο δημόσιο και ιδιωτικό τομέα. Ιδρύθηκε το 1986 και περιλαμβάνει σήμερα 168 μέλη, τα οποία απασχολούν πάνω από 5.000 εργαζομένους.
Τα μέλη του Συνδέσμου μας με υψηλό αίσθημα ευθύνης έχουν εμπράκτως αποδείξει την δέσμευσή τους στην στήριξη του Εθνικού μας Συστήματος Υγείας το οποίο παρά τις τεράστιες περικοπές που επεβλήθησαν από  τις μνημονιακές επιταγές, επιβάλλεται, για το καλό όλων των Ελλήνων, να σταθεί στο ύψος των περιστάσεων.

Τα τεράστια όμως προβλήματα που έχουν δημιουργηθεί  από την αδυναμία αποπληρωμής των παλαιών και νέων χρεών του ΕΣΥ –ενώ τα κονδύλια έχουν ήδη  διατεθεί από το ΓΛΚ- την μη ολοκλήρωση των μειοδοτικών διαγωνισμών προμηθείας Ιατροτεχνολογικού Υλικού καθώς και το δυσβάστακτο έλλειμμα του ΕΟΠΥΥ, που επωμίζεται και στους προμηθευτές του, είναι βέβαιο ότι θα οδηγήσουν σε τεράστιες ελλείψεις των απαραίτητων υλικών, για την εύρυθμη λειτουργία των Νοσοκομείων του Δημοσίου. 
Για τους λόγους αυτούς  κύριε Υπουργέ παρακαλούμε όπως δεχθείτε άμεσα  το Προεδρείο του Διοικητικού Συμβουλίου μας, με σκοπό αφ’ ενός μεν, την ενημέρωσή σας επί των σημαντικότερων θεμάτων που αφορούν τις προμήθειες του Εθνικού Συστήματος Υγείας, αφ’ ετέρου δε, στην προσπάθεια εξεύρεσης βιώσιμης λύσης στο τόσο ευαίσθητο τομέα παροχής αγαθών και υπηρεσιών Υγείας.
Με τις καλύτερες ευχές μας,
	Ο Πρόεδρος


Παύλος Αρναούτης 


	Ο Γενικός Γραμματέας

Χρύσανθος Μητρόπουλος 

